רוג'ר וילסון

רוג'ר ביירון וילסון (באנגלית: Roger Byron Wilson; ) הוא פוליטיקאי אמריקאי, שכיהן כסגן מושל מיזורי ה־44 מינואר 1993 ועד אוקטובר 2000, וכמושל מיזורי ה־52 מאוקטובר 2000 ועד ינואר 2001. כאשר המושל מל קרנהאן נהרג בהתרסקות מטוס ב־16 באוקטובר 2000, וילסון כיהן אז בתקופת כהונתו השנייה כסגן המושל ועמד לפרוש מהחיים הפוליטיים. תחילה נהפך וילסון למושל דה פקטו, ומשאושר מותו של קרנהאן הושבע באורח רשמי למלא את מקומו של קרנהאן.

לאחר שסיים את כהונתו, נבחר וילסון בידי חבריו הדמוקרטים לשמש כיושב ראש המפלגה הדמוקרטית במיזורי.

 ראשית חייו 
וילסון נולד במחוז בון שבמיזורי למשפחה בולטת בפוליטיקה המקומית. אביו, רוג'ר וודרו וילסון, כיהן כרשם מחוז בון במשך ארבע שנים, ולאחר מכן כגובה המסים של המחוז במשך 26 שנים עד מותו ב־1976. סבו מצד אב, רוג'ר אייזק וילסון, כיהן כשריף מחוז בון ונהרג במהלך חילופי אש עם שודדי בנק ב־1933. סבו מצד אמו, נד גיבס, כיהן גם הוא כרשם מחוז בון. הוא למד במכללה המתודיסטית המרכזית (Central Methodist College) והשלים את לימודיו הגבוהים ב־1977. בהמשך עבד כמורה וכמנהל בית הספר היסודי ראסל בולוורד שבעיר קולומביה.

 תחילת דרכו הפוליטית 
ממוזער|דיוקן של וילסון מכהונתו בסנאט המדינתי של מיזורי|258x258 פיקסלים
וילסון החל את דרכו הפוליטית עם מינויו לגובה המיסים של מחוז בון בשנת 1976 במקומו של אביו המנוח. הוא נבחר אל הסנאט של מיזורי מטעם מחוז הבחירה ה־19 בבחירות מיוחדות שנערכו ב־1979, ונבחר מחדש ברוב גדול בשנים 1980, 1984 ו־1988. במהלך כהונתו שימש כיושב ראש ועדת ההקצבות של הסנאט. בנובמבר 1992 נבחר לסגן מושל מיזורי כשהוא גובר על מבקרת המדינה מרגרט ב. קלי. הוא נבחר לכהונה שנייה ב־1996.

 סגן מושל מיזורי 
וילסון כיהן כסגן המושל בשנים 1993–2000. במהלך כהונתו אישר הציבור תיקוני חקיקה המרחיבים את תפקיד סגן המושל, תפקיד שבעבר נחשב חסר משמעות. הוא שירת במגוון ועדות ומוסדות, ביניהם נציבות פיתוח הדיור של מיזורי, עמד בראש מועצת התיירות של מיזורי, ושימש כיו"ר־שותף בנציבות לניהול ויעילות הממשל. בשנת 1995, בהצבעה צמודה, היה הקול המכריע בדחיית יוזמה שהייתה מאפשרת משאל עם על נשיאת נשק מוסתר – החלטה שעוררה ביקורת מצד תומכי היוזמה ואף מצד המושל מל קרנהאן. וילסון מילא את מקומו של קרנהאן פעמים רבות, למשל בשנת 1997 כאשר קרנהאן שהה בשליחות כלכלית בדרום-מזרח אסיה.

 מושל מיזורי 
בתחילה נחשב וילסון מועמד בולט להתמודד למשרת המושל בשנת 2000. עם זאת, וילסון ויתר על ההזדמנות בין היתר משום שגייס פחות כספים לעומת עמיתו הדמוקרטי בוב הולדן, ורצה לבלות זמן נוסף עם משפחתו. גם מהתמודדות נוספת לסגן המושל בחר להימנע.

באוקטובר 2000, בעת ששהה בסנט לואיס כהכנה לאירוע בחירות, נהרג המושל קרנהאן בהתרסקות מטוס. וילסון הושב בדחיפות לעיר הבירה ג'פרסון סיטי בידי משטרת המדינה כדי להשביעו למושל בפועל. כאשר הרשויות אישרו את דבר מותו של קרנהאן, הושבע וילסון למושל ה-52 של מיזורי. הוא כיהן כמושל עד תום כהונתו של קרנהאן בינואר 2001. לאחר שקרנהאן נבחר לאחר מותו אל הסנאט של ארצות הברית, מינה וילסון את אלמנתו של קרנהאן, ג'ין, למלא את מקומו בסנאט.

 יושב ראש המפלגה הדמוקרטית במיזורי 
באוגוסט 2004 נבחר וילסון ליושב ראש המפלגה הדמוקרטית של מיזורי. הוא תמך בקלייר מקסקיל בבחירות המקדימות של המפלגה לתפקיד המושל, בהתמודדות מול המושל המכהן בוב הולדן. מקסקיל ניצחה בבחירות המקדימות אך הפסידה בבחירות הכלליות למאט בלאנט, מועמד המפלגה הרפובליקנית. בינואר 2007 הודיע וילסון כי לא יתמודד לכהונה נוספת כיושב ראש המפלגה.

 לאחר חייו הפוליטיים 
ב־12 באפריל 2012 הודה וילסון באשמת הלבנת הון. הוא העביר באופן בלתי־חוקי תרומה למפלגה הדמוקרטית של מיזורי, ולאחר מכן אישר דיווח כוזב על הוצאות משפטיות לחברה הציבורית Missouri Employers" Mutual" על מנת לטייח את התרומה האסורה. הוא נקנס ב־2,000 דולר אמריקאי על ידי ועדת האתיקה של מיזורי, ונידון לשנתיים מאסר על-תנאי. ביוני 2011 פוטר מתפקידו כנשיא ומנכ"ל Missouri Employers Mutual בעיר קולומביה.

 קישורים חיצוניים 

 רוג'ר וילסון, באתר אגודת המושלים הלאומית 

 הערות שוליים 

קטגוריה:אמריקאים ילידי מיזורי
קטגוריה:חברי האספה הכללית של מיזורי
קטגוריה:סגני מושלי מיזורי
קטגוריה:מושלי מיזורי
קטגוריה:מושלי מדינות ארצות הברית מהמפלגה הדמוקרטית
קטגוריה:אמריקאים שנולדו ב-1948